钦定古今图书集成/明伦汇编/氏族典/第455卷 > 宋仪望
## 钦定古今图书集成/明伦汇编/氏族典/第455卷 > 宋仪望

按《明外史宋仪望传》：“仪望，字望之，吉安永丰人。嘉靖
二十六年进士。授吴县知县，征授御史，巡盐河东，请
开桑干河，通宣大饷道。工部尚书欧阳必进言道远
役重，遂报罢。仪望寻省母归，还朝，受命督三殿门工。
严嵩子世蕃私贾人金，属必进俾与工事，仪望执不
可。工竣叙劳，擢大理右寺丞。世蕃以为德仪望，请急”
归，无所谢。世蕃益怒。会灾异考察京官，遂坐以浮躁
贬彝陵判官。嵩败，擢霸州兵备佥事，进大名兵备副
使，改福建。历迁大理少卿。万历二年擢右佥都御史，
巡抚应天诸府。进右副都御史。四年稍迁南京大理
卿。逾年，改北，被劾罢归。家居数年卒。